Zuma wys beamptes tereg oor uitlatings oor Zimbabwe-verkiesingPresident Robert Mugabe (middel) en sy vrou, Grace op 16 Julie 2013 Foto: voanews.com President Jacob Zuma, die hoof streeksbemiddelaar vir Zimbabwe, het Maandag gesê hy het sy kollegas tereggewys nadat hulle “jammerlike uitlatings” gemaak het oor Zimbabwe se gebrek aan gereedheid om die verkiesing op 31 Julie te hou. Zuma het in ŉ verklaring, wat in Zimbabwe uitgereik is, gesê Zuma is alleen gemagtig om namens die streeksbemiddelaars te praat. President Robert Mugabe, van Zimbabwe, het Lindiwe Zulu, Zuma se adviseur oor internasionale betrekkinge, gekritiseer nadat sy die land se vermoë om ŉ geloofwaardige verkiesing te hou, bevraagteken het. Ná ŉ chaotiese vroeë stemproses vir polisielede en die militêre beamptes wat op stemdag aan diens sal wees, het Mugabe haar as “ŉ dom, idiotiese straatvrou” beskryf, in die plaaslike volksmond is dit ŉ prostituut. Die verklaring sê Zuma het “met groot kommer” van die uitlatings, wat sy beamptes gemaak het, kennis geneem. Die verklaring maak egter geen verwysing na Mugabe se uitlating teen Zulu nie. Zuma het gesê hy het gerugte, dat hy met Mugabe in verbinding getree het oor sy ontevredenheid met die voorbereiding vir die verkiesing in Zimbabwe “reggestel”. “Daar het nooit so ŉ telefoonoproep plaasgevind nie,” lui die verklaring. Meer as die helfte van die 70 000 polisielede, soldate en regeringsbeamptes wat ŉ vroeë stem kon uitbring, kon nie stem nie. Die persone is glo weggewys nadat stembriewe en stemmateriaal nie betyds gedruk en by 210 spesiale stembusse afgelewer is nie. Sowat 9 600 stembusse moet landswyd vir die land se verkiesing opgerig word. Bykans 6.2 miljoen mense, uit ŉ totale bevolking van 13 miljoen, is geregistreerde kiesers. Die verklaring het gesê streeksleiers wens Zuma geluk met sy “onvermoeide poging om seker te maak dat Zimbabwe se politieke aandeelhouers ŉ suksesvolle verkiesing op 31 Julie kan hou”.